**МОНГОЛ УЛСЫН ИХ ХУРЛЫН 2019 ОНЫ НАМРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**11 ДҮГЭЭР САРЫН 13-НЫ ӨДӨР /ЛХАГВА ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| **1** | **Хуралдааны товч тэмдэглэл:** | 1-2 |
| **2** | **Хуралдааны дэлгэрэнгүй тэмдэглэл:**  1. Татварын асуудлаар захиргааны туслалцаа харилцан үзүүлэх тухай олон талт конвенцод нэгдэн орох тухай /Засгийн газар 2019.10.29-ний өдөр өргөн мэдүүлсэн, зөвшилцөх/ | 3-12 |

***Монгол Улсын Их Хурлын 2019 оны намрын ээлжит чуулганы***

***Аюулгүй байдал, гадаад бодлогын байнгын хорооны***

***11 дүгээр сарын 13-ны өдөр /Лхагва гараг/-ийн***

***хуралдааны товч тэмдэглэл***

Аюулгүй байдал, гадаад бодлогын байнгын хорооны дарга Т.Аюурсайхан ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд рвэл зохих 19 гишүүнээс 13 гишүүн ирж, 68.4 хувийн ирцтэйгээр хуралдаан 14 цаг 37 минутад Төрийн ордны “Жанжин Д.Сүхбаатар” танхимд эхлэв.*

*Эмнэлгийн чөлөөтэй: Н.Номтойбаяр, Я.Санжмятав, Б.Энх-Амгалан;*

*Тасалсан: О.Баасанхүү, Б.Наранхүү, Х.Нямбаатар.*

***Нэг. “Татварын асуудлаар захиргааны туслалцаа харилцан үзүүлэх тухай олон талт конвенц”-д нэгдэн орох тухай*** */Засгийн газар 2019.10.29-ний өдөр өргөн мэдүүлсэн,* ***зөвшилцөх/***

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Ч.Хүрэлбаатар, Сангийн яамны Орлогын хэлтсийн дарга Б.Тэлмүүн нар оролцов.

Хуралдаанд Улсын Их Хурлын Аюулгүй байдал, гадаад бодлогын байнгын хорооны ажлын албаны зөвлөх Ш.Амарбаясгалан, референт Б.Гандиймаа, Б.Баярсайхан нар байлцав.

Зөвшилцөх тухай асуудлын талаар Сангийн сайд Ч.Хүрэлбаатар танилцуулав.

Танилцуулгатай холбогдуулан Улсын Их Хурлын гишүүн О.Содбилэг, Б.Бат-Эрдэнэ, Т.Аюурсайхан нарын тавьсан асуултад Улсын Их Хурлын гишүүн, Сангийн сайд Ч.Хүрэлбаатар хариулж, тайлбар хийв.

**Т.Аюурсайхан:** *“*Татварын асуудлаар захиргааны туслалцаа харилцан үзүүлэх тухай олон талт конвенц”-д нэгдэн орохыг зөвшөөрье гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 3

Бүгд: 12

75.0 хувийн саналаар дэмжигдлээ.

Байнгын хорооноос гарах санал, дүгнэлтийг Засгийн газарт хүргүүлэхээр тогтов.

Хуралдаан 36 минут үргэлжилж, 19 гишүүнээс 12 гишүүн ирж, 63.1 хувийн ирцтэйгээр 15 цаг 13 минутад өндөрлөв.

**Тэмдэглэлтэй танилцсан**:

АЮУЛГҮЙ БАЙДАЛ, ГАДААД БОДЛОГЫН

БАЙНГЫН ХОРООНЫ ДАРГА Т.АЮУРСАЙХАН

**Тэмдэглэл хөтөлсөн:**

ПРОТОКОЛЫН АЛБАНЫ

ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН 2019 ОНЫ НАМРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**11 ДҮГЭЭР САРЫН 13-НЫ ӨДРИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

**Т.Аюурсайхан:** Гишүүдийн энэ өдрийн амгаланг айлтгая. Байнгын хорооны гишүүдийн ирц бүрдсэн тул Аюулгүй байдал, гадаад бодлогын байнгын хорооны 2019 оны 11 дүгээр сарын 13-ны өдрийн хуралдаан нээснийг мэдэгдье.

Хэлэлцэх асуудлыг танилцуулъя.

1.Татварын асуудлаар захиргааны туслалцаа харилцан үзүүлэх тухай олон талт конвенцод нэгдэн орох тухай Засгийн газар 2019 оны 10 дугаар сарын 29-ний өдөр ирүүлсэн зөвшилцөх.

2.Европын хөгжлийн сан болон Европын холбооны нэгдсэн төсвөөс санхүүжиж буй төслүүдэд үйлчлэх Монгол Улсын татварын болон гаалийн зохицуулалтын тухай ерөнхий хэлэлцээрийн төсөл, Засгийн газар 2019 оны 10 дугаар сарын 11-ний өдөр өргөн мэдүүлсэн зөвшилцөх. Ийм хоёр асуудал бол Их Хурлын даргын дэргэдэх зөвлөлөөр батлагдсан байгаа.

Хоёрдугаар асуудал нь Улсын Их Хурлын чуулганы хуралдааны дэгийн тухай хуулийн 28.3-т заасны дагуу төсвийн болон эдийн засгийн байнгын хороо хэлэлцсэн байх ёстой. Ингэж санал, дүгнэлтээ гаргасны үндсэн дээр манай Байнгын хороогоор орох ёстой.

Тийм учраас энэ бол бас холбогдох Байнгын хороодоор ороогүй. Эдийн засгийн байнгын хороогоор ороогүй байна. Тийм учраас энэ асуудал бол хасагдаж байгаа. Хэлэлцэх боломжгүй байгаа. Тийм учраас нэг асуудал ингээд орж байгаа. Эхний асуудлыг нь 10 дугаар сарын 29-ний өдөр Улсын Их Хуралд өргөн баригдсан. Энэ мөн ялгаагүй Төсөв болон Эдийн засгийн байнгын хороогоор орох ёстой. Миний зүгээс өнгөрсөн долоо хоногийн Улсын Их Хурлын даргын дэргэдэх зөвлөл дээр тодруулж байгаад тус хоёр Байнгын хороодын хуралдаан дээр асуудлыг оруулж хэлэлцүүлэх арга хэмжээг авсан. Энэ дээр бас нэг үл ойлголцол үүссэн эхний асуудал дээр. Энийг 10 дугаар сарын 11-ний өдөр Аюулгүй байдал, гадаад бодлогын байнгын хороонд ирүүлсэн боловч одоог хүртэл хэлэлцэгдэхгүй байна. Тэгээд энэ асуудал удааширсан асуудал нь бол Европын холбооны нөгөө хар жагсаалтад он гараад орох ийм эрсдэлийг үүсгэж байна. Нэн даруй хэлэлцэнэ үү гэдэг Сангийн сайд Хүрэлбаатарын гарын үсэгтэй албан тоот даргын нэр дээр ирээд манай Байнгын хороон дээр бас энэ асуудлыг нэлээд чиглүүлсэн. Гэтэл 29-ний өдөр өргөн мэдүүлсэн асуудлыг 1 дүгээрт оруулсан.

Хоёрдугаарт энэ асуудлууд бол зөвхөн Аюулгүй байдал, гадаад бодлогын байнгын хороо биш ээ Хүрэлбаатар сайдаа. Төсөв болон эдийн засгийн байнгын хорооны эхэлж шийдэх ёстой асуудал байгаа. Энэ дэр Сангийн сайдаас өнөөдөр бас албан тоот ирсэн. 11-ний өргөн мэдүүлсэн гэж бичсэн асуудал чинь 29-ний өдөр өргөн мэдүүлсэн байна гээд залруулж байна. Тэгээд энэ зөвхөн залруулаад бол хангалтгүй ээ. Энэ дээр бол энэ Эдийн засгийн байнгын хороо, Төсвийн байнгын хороон дээр холбогдох асуудлуудаа оруулахын тулд Сангийн яам бас ажиллах хэрэгтэй Байнгын хороонууд руу. Даргын зөвлөл дээр би санал тавьж байж оруулуулж байгаа юм. Уг нь манай Байнгын хорооны ажил биш л дээ. Эдийн засгийн байнгын хороон дээр хоёр асуудал оруулсны нэг нь өнөөдөр хэлэлцэгдээгүй. Энэ дээр өөрсдөө явах хэрэгтэй ажил болж. Зөвхөн Аюулгүй байдал, гадаад бодлогын байнгын хороогоор хэлэлцэхгүй байна гээд Байнгын хороог ингэж гүтгэсэн албан тоот явуулж болохгүй ээ. Хүрэлбаатар сайдаа залруулга хангалтгүй. Ийм мэдээллийг өөрт чинь өгч гарын үсэг зуруулсан хүмүүс байдаг юм бол хэрвээ өөрөө биш юм бол арга хэмжээ авах хэрэгтэй. Уучлалт гуйх хэрэгтэй. Хүлцэл өчсөн юм ерөөсөө байхгүй ээ.

Хэлэлцэх асуудал дээр өөр санал байна уу. Байхгүй байна. Хэлэлцэх асуудалдаа оръё.

Болд гишүүн ирсэн байгаа ажлын хэсгийг танилцуулъя. Хүрэлбаатар Сангийн сайд, Тэлмүүн мөн яамны Төсвийн орлогын хэлтсийн дарга, Бат-Оргил мөн яамны Төсвийн орлогын хэлтсийн мэргэжилтэн.

Төслийн талаарх танилцуулгыг Улсын Их Хурлын гишүүн Засгийн газрын гишүүн Сангийн сайд Хүрэлбаатар хийнэ.

Хүрэлбаатар сайдад микрофон өгье.

**Ч.Хүрэлбаатар:** Байнгын хорооны дарга, Улсын Их Хурлын эрхэм гишүүд ээ,

Монгол Улсын Засгийн газраас 2019 оны 10 дугаар сарын 29-ний өдөр татварын асуудлаар захиргааны туслалцаа харилцан үзүүлэлт үзүүлэх тухай олон талт конвенцод нэгдэн орох тухай асуудлыг Улсын Их Хурлын холбогдох Байнгын хороодтой зөвшилцөхөөр ирүүлсэн билээ. Төсвийн байнгын хороо 2019 оны 11 дүгээр сарын 12-ны өдрийн хуралдаанаараа зөвшилцөх асуудлыг хэлэлцлээ.

Монгол Улсын Засгийн газар Улсын Их Хурлаа баталсан татварын багц хуулийн шинэчлэлд мэдээлэл харилцан солилцох ил тод байдлыг хангах хамтран ажиллах татвараас зайлсхийх эсрэг дүрэм журмуудыг олон улсын жишигт нийцүүлсэн тул Европын холбооны өмнө хүлээсэн татварын асуудлаарх захиргааны туслалцаа харилцан үзүүлэх тухай конвенцод нэгдэн орох нь зүйтэй гэж үзлээ. Конвенцод нэгдэн орсноор Европын холбооны өмнө хүлээсэн үүргээ биелүүлэх татварын зорилгоор бусад улс орнуудтай мэдээлэл харилцан солилцох, хамтран ажиллах захиргааны харилцан туслалцаа үзүүлэх эрх зүйн орчин бүрдэнэ гэж үзсэн байна.

Татварын асуудлаарх захиргааны туслалцаа харилцан үзүүлэх тухай олон талын конвенцод нэгдэн орох тухай асуудлыг Төсвийн байнгын хороо.

Уучлаарай. Өөр юмыг солиод уншсан байна шүү.

Ингэснээр Монгол Улсын дотоодын татварын эрх зүйн орчин эдийн засгийн хамтын ажиллагаа, хөгжлийн байгууллага болон Европын холбооноос тавьж байгаа шаардлагад бүрэн нийцээд байна. Тус конвенц нь нийт 6 бүлэг 32 заалтаас бүрдсэн бөгөөд татварын асуудлаар мэдээлэл харилцан солилцох татварын өр барагдуулахад туслалцаа үзүүлэх болон татварын баримт бичиг хүргүүлэх зэрэг үндсэн гурван захиргааны туслалцааг агуулсан. Конвенцод нэгдэн орсноор манай улсын Европын холбооны өмнө хүлээсэн үүрэг бүрэн биелэх бөгөөд татварын зорилгоор дэлхийн 130 гаруй улс орнуудтай мэдээлэл харилцан солилцох боломж бүрдэх юм. Иймд тус конвенцод нэгдэн орох асуудлыг хэлэлцэн шийдвэрлэж өгөхийг хүсье.

Баярлалаа.

**Т.Аюурсайхан:** Хэлэлцээрийн төслийн талаарх Эдийн засгийн байнгын хорооны санал, дүгнэлтийг Улсын Их Хурлын гишүүн Болд танилцуулна. Болд гишүүнд микрофон өгье.

**Л.Болд:** Байнгын хорооны дарга, эрхэм гишүүд ээ,

Монгол Улсын Засгийн газраас Татварын асуудлаар захиргааны туслалцаа харилцан үзүүлэх тухай олон талт конвенцод нэгдэн орох асуудлыг Улсын Их Хурлын холбогдох Байнгын хороодтой зөвшилцөхөөр 2019 оны 10 дугаар сарын 29-ны өдөр ирүүлсэн. Эдийн засгийн байнгын хороо энэхүү асуудлыг 2019 оны 11 дүгээр сарын 13-ны өдрийн хуралдаанаар хэлэлцэж Байнгын хорооны хуралдаанд оролцсон гишүүдийн олонх зөвшилцөхийг дэмжин санал, дүгнэлтээ Аюулгүй байдал, гадаад бодлогын байнгын хороонд хүргүүлэхээр шийдвэрлэлээ.

Байнгын хорооны хуралдаанаар төслийг хэлэлцэх үед Улсын Их Хурлын гишүүн Аюурсайхан татварын суурийг бууруулах, ашиг шилжүүлэхийн эсрэг болон мөнгө угаах терроризмыг санхүүжүүлэхтэй тэмцэх олон улсын санаачилга нь хоорондоо уялдаа холбоотой тул Засгийн газрын зүгээс идэвх санаачилгатай ажиллах ажлаа эрчимжүүлэх бодит үр дүн гаргах хариуцлагын асуудлуудыг анхаарах.

Мөн Улсын Их Хурлын гишүүн Гарамжав татварын хяналт, шалгалтыг сайжруулахаас гадна, Татварын бодлогоор хувийн хэвшлийг дэмжих бодлогыг хэрэгжүүлэх зэрэг саналыг гаргасан болно.

Анхаарал тавьсанд баярлалаа.

**Т.Аюурсайхан:** Хэлэлцээрийн төслийн талаарх Төсвийн байнгын хорооны санал, дүгнэлтийг тус Байнгын хорооны гишүүн, Засгийн газрын гишүүн Ч.Хүрэлбаатар танилцуулна.

Хүрэлбаатар сайдын микрофоныг өгье.

**Ч.Хүрэлбаатар:** Байнгын хорооны дарга, Улсын Их Хурлын эрхэм гишүүд ээ, Монгол Улсын Засгийн газраас 2019 оны 10 дугаар сарын 29-ний өдөр татварын асуудлаарх захиргааны туслалцаа харилцан үзүүлэх тухай олон талт конвенцод нэгдэн орох тухай асуудлыг Улсын Их Хурлын Байнгын хороотой зөвшилцөхөөр ирүүлсэн. Төсвийн байнгын хороо 2019 оны 11 дүгээр сарын 12-ны өдрийн хуралдаанаар зөвшилцөх асуудлыг хэлэлцлээ. Монгол Улсын Засгийн газар Улсын Хурлаас баталсан Татварын багц хуулийн шинэчлэл, мэдээлэл харилцан солилцох хамтран ажиллах татвараас зайлсхийх дүрэм, журмуудыг олон улсын жишигт нийцүүлсэн тул Европын холбооны өмнө хүлээсэн асуудлаар захиргааны туслалцаа харилцан үзүүлэх тухай конвенцод нэгдэн орох нь зүйтэй гэж үзжээ. Конвенцод нэгдэн орсноор Европын холбооны өмнө хүлээсэн үүргээ биелүүлэх татварын зорилгоор бусад улс орнуудтай харилцан солилцох, хамтран ажиллах захиргааны харилцан туслалцаа үзүүлэх эрх зүйн орчин бүрдэнэ гэж үзжээ. Татварын асуудлаар харилцан үзүүлэх тухай олон улсын конвенцод нэгдэн орох асуудлыг Төсвийн байнгын хорооны хуралдаанд оролцсон гишүүдийн олонх зөвшилцөхийг дэмжиж санал, дүгнэлтээ Аюулгүй байдал, гадаад бодлогын байнгын хороонд хүргүүлэхээр шийдвэрлэлээ.

Улсын Их Хурлын эрхэм гишүүд ээ, Татварын асуудлаар захиргааны туслалцаа харилцан үзүүлэх тухай олон талт конвенцод нэгдэн орох тухай асуудлыг хэлэлцсэн талаарх Төсвийн байнгын хорооны санал, дүгнэлтийг хэлэлцэн шийдвэрлэж өгнө үү.

Анхаарал тавьсанд баярлалаа.

**Т.Аюурсайхан:** Хэлэлцэж байгаа асуудалтай холбогдуулан асуулт асуух гишүүд байвал гаргаа өргөнө үү. Бадмаанямбуугийн Бат-Эрдэнэ гишүүнээр тасаллаа.

Содбилэг гишүүн асуулт асууя.

**О.Содбилэг:** Энэ Татварын конвенцод нэгдэн орсноор манай улс одоо энэ саарал жагсаалтын асуудал яригдаж байгаа. Энэ дээр нэмэр болох уу ямар нэгэн байдлаар. Европын холбооны өмнө хүлээсэн бүхий үүргээ биелүүлэх юм байна орсноор. Тэгэхээр энэ дотор санхүүгийн ил тод байдлын тухай конвенц учраас энд орсноор саарал жагсаалтаас гарах хир дөхөмтэй вэ гэдгийг асуух гэсэн юм.

**Т.Аюурсайхан:** Хүрэлбаатар сайд хариулъя.

**Ч.Хүрэлбаатар:** Энэ өнөөдрийн нэгдэн орж байгаа энэ конвенцын асуудал бол нөгөө мөнгө угаах терроризмын эсрэг байгууллага болох ФАТАФ-ын саарал жагсаалтад бол хамаагүй. Зөвхөн татварын асуудлаар харилцан хамтарч ажиллах тухай асуудал юм байгаа юм. Энэ асуудлыг бид нар энэ конвенцод нэгдэн орсноор бид нар одоо 25, 26 орноос мэдээлэл солилцдог бол одоо 130 орноос зөвхөн татварын зорилгоор дэлхийн 130 орноор мэдээлэл солилцох ийм боломжоор хангагдаж байна. Бид нарын хувьд бол энэ Европын холбооны өмнө хүлээсэн үүргүүд байгаа. Энэ нь юу вэ гэхээр нэгдүгээрт нь бол бид нар Монгол Улсынхаа татварын хуулиудыг тэр Европын холбооноос тавигддаг үндсэн зарчмуудад нийцүүлж өөрчлөх шаардлагатай байсан. Ингээд 2019 оны 3 дугаар сард Улсын Их Хурлын ээлжит бус чуулганаар хуралдаж энэ татварын багц хуулийг батлахад энэ үндсэн зарчмууд бол бүгд орж батлагдсан байгаа нэгдүгээрт.

Үүний дараагаар Засгийн газрын зүгээс одоо тэр Глобал форумд гишүүнээр элссэн. BEPS-д элссэн. Ингээд энэ гурван үйл ажиллагаа хийгдсэн. Энэ бол одоо татварын асуудлаар захиргааны туслалцаа харилцан үзүүлэх конвенцод ингээд нэгдэх юм бол Монголын талаас хийх ёстой дөрвөн ажил бүгдээрээ багц байдлаар хийгдчих юм байгаа юм. Тэгээд энэ ондоо багтааж хийх ёстой юм. Энэ ондоо багтааж хийж байж ийм энэ асуудал шийдэгдсэн. Ийм шийд гарах ёстой. Тийм учраас Аюулгүй байдал, гадаад бодлогын байнгын хороогоор ороод энэ бол үндсэндээ эцсийнх болж байгаа учраас энэ бүх шаардлагаа бол энэ ондоо багтаагаад шийдвэрлэлээ гэж үзэж болно.

**Т.Аюурсайхан:** Бадмаанямбуугийн Бат-Эрдэнэ гишүүн асуулт асууя.

**Б.Бат-Эрдэнэ:** Энэ оруулж ирж байгаа хуулийн төслийг бол дэмжиж байгаа. Аюулгүй байдал, гадаад бодлогын байнгын хороо бол ялангуяа энэ эдийн засгийн үйл амьдралтай холбоотой энэ Монгол Улсыг эдийн засгийн хувьд олон улсад нэр хүндийг нь унагах хүнд байдалд оруулах ийм нөхцөл байдлуудаас аль болохоор хурдан түргэн гарах үүнд шаардлагатай хууль, эрх зүйн орчнуудыг сайжруулах холбогдох шийдвэрүүдийг гаргах чиглэлээр бол нэлээд идэвхийлэн ажиллаад байгаа гэж Аюулгүй байдал, гадаад бодлогын байнгын хорооны гишүүдийн хувьд бол тэгж л ойлгоод байгаа. Гэтэл бол бидний энэ үйл ажиллагаанаас үл хамаараад гарч байгаа шийдвэрүүд бол олон улсын жаахан тааруу ийм талдаа бол гараад байгаа. Тухайлах юм бол саарал жагсаалтад орсонтой холбоотой асуудал. Одоо эндээс би тодруулж асуух гээд байгаа юм бол энэ татварын асуудлаар хамтран ажилладаггүй улсын жагсаалтад оруулах ийм шийдвэр гарсан юм байна. Тэгэхээр энэ саарал жагсаалт энэ хоёр хоорондоо холбоотой байгаа юм уу.

Энэ талаар нэг тайлбар өгөөч гэж.

Хоёрдугаарт бол бид 2019 оны 3 сарын 22-нд Татварын багц хуулийн шинэчлэлийг баталсан. Мэдээж олон улсын энэ байгууллагад элссэнтэй холбогдуулаад үүнтэй нийцүүлээд хуулийн шаардлагуудыг биелүүлсэн гэж байгаа юм. Гэтэл бол олон улсын зүгээс тавигдаж байгаа шаардлагад нийцүүлэхийн зэрэгцээгээр энэ дотоодын аж ахуйн нэгж иргэд байгууллагынхаа бизнес үйл ажиллагааг дэмжих чиглэлээр ямар нааштай гэрэл гэгээтэй өөрчлөлтүүд оруулсан бэ? Энэ дээр бас нэг тодорхой бололцоо байвал товч хариулт өгөөч гэж. Нөгөө талаар бол энэ Олон улсын гэрээ конвенц бол үндэстэн дамнасан компани пүүсүүдтэй холбоотой. Энэ үндэстэн дамнасан том компаниудын үйл ажиллагаа эрчимжиж байгаа. Үүнтэй холбоотойгоор энэ конвенцын гол зорилт бол үүнд чиглээд байгаа гэж үзэж байгаа. Тэгэхээр зэрэг манай улсын хувьд бидний сайн мэдэх Оюу Толгой, Рио Тинто компани үндэстэн дамнасан ийм компани. Өөр одоо ямар үндэстэн дамнасан компаниуд Монголд үйл ажиллагаа явуулж байна вэ. Оюу Толгой, Рио Тинтогоо бол бид нар мэдэж байгаа. Ямар хэмжээний гэрээ хийсэн билээ. Энэ гэрээгээр хүлээсэн үүрэг энэ төсөвт тэр их баялагтай харьцуулах юм бол харьцангуй багахан хэмжээний татварыг бол Монгол Улс өөрөө авч чадахгүй. Нөгөө том үндэстэн дамнасан компаниуд бол татварыг нь өгөхгүй. Шүүх дээр заргатай, заалхайтай ингээд өнөөдрийг хүртэл явж байгаа. Энэ нөхцөл байдлуудыг нэг танилцуулж хэлж өгөөч гэж байна.

Энэ гурван төрлийн асуулт байгаа юм.

**Т.Аюурсайхан:** Хүрэлбаатар сайд хариулъя.

**Ч.Хүрэлбаатар:** Аюулгүй байдал, гадаад бодлогын байнгын хороо бол энэ Монгол Улсын гадаад хууль, эрх зүйн орчныг сайжруулах Монгол Улсаас авах гэж байгаа зээл хэлэлцээрүүд дээр идэвх санаачилгатай дэмжиж ажиллаж байгаа. Энийг бол би зайлшгүй хэлэх ёстой гэж ойлгож байгаа. Тэгж ч өөрөө үзэж явж байгаа гэдгээ би бол нэгдүгээрт нь хэлье.

Хоёрдугаарт нь энэ саарал жагсаалт энэ өнөөдрийн ярьж байгаа зүйл хоёр бол тусдаа зүйл шүү. Саарал жагсаалт бол мөнгө угаах терроризмын эсрэг жагсаалт. Монгол Улсад бол энэ асуудлыг зохицуулсан хууль нь мөнгө угаах терроризмын эсрэг хууль юм. Тэр дотроо бүх зохицуулалтуудыг нь бичсэн байгаа. Ямар хороо байх ёстой юм. Ямар хяналтын зөвлөл байх ёстой вэ. Ямар байгууллага ямар үүрэгтэй оролцох вэ гээд. Тэрийг нь маш тодорхой заагаад өгсөн. Өөрөөр хэлбэл одоо хууль бус мөнгийг эдийн засгийн эргэлтэд оруулах. Тэрний дотор тэрүүгээрээ дэлхий нийтийн өмнө тулгамдаад байгаа энэ терроризмын асуудлыг санхүүжүүлэхтэй холбоотой асуудлуудтай холбоотой асуудлыг шийдэх ийм зорилт. Ийм ч учраас Монгол Улс мөнгө угаах терроризмын эсрэг хуулийг баталж сая та бүгд Парист болсон хурлын өмнөхөн энэ хуульдаа хүртэл өөрчлөлт оруулсан зүйл. Тэгэхэд хуулиар зохицуулагдаж байгаа асуудал гэдгийг би тусад нь хэлье.

Өнөөдрийн ярьж байгаа зүйл бол татварын асуудал. Татварын асуудлаар бол Монгол Улсыг хамтарч ажилладаггүй орнуудын тоонд Европын жагсаалтад орсон байсан. 12 сарын 5-нд ороод 1 сарын 23-ны өдөр гарсан байдаг. 49 хоногийн дотор гарсан байдаг гэдгийг би хэлмээр байна. Энэ дээр Хүрэлбаатар гэсэн яриа байдаг. Тэр үед нь та бүгд цаг хугацааны үед сайн санаж байгаа бол над дээр хориг тавьсан байх үеийн цаг хугацаатай бол давхцаж байна гэж харж байгаа гэдгийг би хэлье. Тэгээд одоо бид нар нэлээд санаачилгатай ажилласан.

Их Хурал ч гэсэн бол энэ дээр маш сайн дэмжиж өгсөн. Ялангуяа тэр Глобал форум, BEPS-д элссэн. Татварын хуулийг шинэчилсэн. Одоо энэ конвенцод нэгдэх юм бол бид нарын хувьд хүлээх үүргээ бол бүр мөсөн биелүүлж байна. Одоо зөвхөн хэрэгжилтийн чиглэлээр тэр олон улсын байгууллагуудаасаа бид нар хамтраад ажиллах ийм боломж бол бүрдээд явах юм. Энэ дараагийн Бат-Эрдэнэ гишүүний асуусан асуулттай холбоотой.

Яагаад вэ гэхээр энэ үнэ шилжүүлэх замаар ашиг бууруулдаг энэ туршлага бол Монголд үнэхээр байхгүй. Тэгэхээр бид нар яах аргагүй BEPS-ийн энэ чиглэлийн мэргэжилтнүүдийг авч ажиллуулж хамтарч сургах. Татварын албан дээр энэ чиглэлээр тусгай тийм нэгж бүтэц байгуулах чиглэлээр бол ажиллаж байгаа. Ингэснээрээ бид үндэстэн дамнасан компаниудаас авах ёстой татварыг гүйцэд авдаг болно гэж үзэж байгаа. Одоо Монгол Улсад үндэстэн дамнасан тэр гол компани нь бол дэлхий даяар үйл ажиллагаа явуулж байгаа Рио Тинто-гийн Оюу Толгой компани байгаа. Тэгэхээр Оюу Толгой компани бол дэлхий даяараа дамжсан тэр сүлжээгээрээ худалдаа арилжаагаа хийдэг. Тэгэхээр бид нар ямар нэгэн мэдээллийг бол энэ байгууллагад элссэнээрээ бид нар яг татварын зорилгоор бүх мэдээллүүдийг авах боломж бол бүрдэнэ. Зөвхөн мэдээллээ авахаасаа гадна.../минут дуусав/.

**Т.Аюурсайхан:** Тодруулга нэг минут. Бадмаанямбуугийн Бат-Эрдэнэ.

**Б.Бат-Эрдэнэ:** Сангийн сайдаас асуухад холбоотой энэ татварын маргаан ямар шатанд явж байгаа вэ. Одоо хэл амгүй Монгол Улсад өгдөг татвараа өгч байгаа юу. Бас л дахиад луу унжаад нөгөө шүүхээрээ явдгаараа яваад дахиад хойшлуулаад өгөхгүй ийм түвшинд байгаа юу. Тэгээд түрүүний асуусан тэр татварын багц хуулийн шинэчлэл хийснээр аж ахуйн нэгж иргэдэд ямар эерэг ийм зохицуулалтыг хийчхэв товчхон хариулаад өгвөл.

**Т.Аюурсайхан:** Хүрэлбаатар сайд тодруулгад хариулъя. 1 минут.

**Ч.Хүрэлбаатар:** Татварын багц хуулиар бол нэлээд олон өөрчлөлтүүд хийсэн. Эд нар бол хамгийн гол нь хувь хэмжээг буулгасан тайлагнах асуудлыг хялбар болгосон. Одоо нөгөө нэг 8 нэрийн бараа ч тэр Эрдэнэт үйлдвэр ч тэр ялгаа байхгүй улирал тутам тайлан буюу жилд 4 удаа тайлан гаргадаг бол зарим жижиг аж ахуйн нэгжүүд жилдээ нэг, том нь дөрөв. Нэг, хоёр гэсэн ийм гаргадаг. Бүх тайлангуудаа цахимаар өгдөг. Баталгааждаг. Хувь хэмжээнүүдийг нэлэнхийд нь бүгдийг нь дуулгасан. Жижгэрэхээс хамгаалж нөгөө шатлалд шилждэг босгыг өндөрсгөж хоёр дахин өсгөж өгсөн зэрэг нэлээд олон тийм өөрчлөлтүүд хийсэн. Монгол Улсын аж ахуйн нэгжүүдэд бол хэрэгтэй өөрчлөлтүүд орсон гэж үзэж байгаа. 2020 оны 1 сарын 1-нээс.

**Т.Аюурсайхан:** Би асуулт асууя. Энэ гишүүдээс асуулт асуугаад байна л даа. BEPS-ийн хөтөлбөр, энэ ФАТФ-ын мөнгө угаахын эсрэг чинь хоорондоо уялдаатай юм уу. Саарал жагсаалт. Түрүүн ордог хар жагсаалт. Гэхдээ яах вэ энэ хөтөлбөрүүдийн BEPS-ийн санаачилга чинь OECD G20-ийн санаачилга. ФАТФ чинь G7-гийн санаачилга. Хоорондоо энэ үйл ажиллагаа энэ хурал цуглаан гарсан зөвлөмжүүд дээр нь ингээд харилцан уялдаатай олон сувгууд байгаад байгаа байхгүй юу. BEPS-ийн энэ татварын суурийг багасгах гэж үнэ шилжүүлэхийн эсрэг хөтөлбөр болохоор үүний дагуу энэ татварын мэдээлэл солилцооны арга хэмжээний гэрээ хэлэлцээр болохоор татвараас зайлсхийж байгаа асуудлуудыг судлаад байгаа юм. Мэдээлэл солилцоно. Татвараас зайлсхийх асуудал энэ BEPS бол зөвхөн үнэ шилжүүлж татвараас зайлсхийх биш. Үнэ шилжүүлэх бол татвараас зайлсхийж байгаа олон үйлдлүүдийн арга хэрэгслүүдийн нэг нь. Тэгээд энэ дотор татвараас зайлсхийж байгаа энэ мэдээллийг нь солилцохоор энэ дотор эх үүсвэр нь эргэлзээтэй. Шулуухан хэлэх юм бол хууль бус эх үүсвэртэй энэ мөнгийг ихэвчлэн татвараас зайлсхийлгэдэг. Тэгээд энийгээ одоо гаднын улс орнууд руу байрлуулчихдаг. Оффшор бүс гэж нэрлээд байгаа. Тэгээд энийг нь татвараас зайлсхийж байгаа энэ арга хэмжээгээр мэдээллийг нь солилцож энэ мэдээллүүдийг авчхаад улмаар энэ мөнгө нь татвар төлөгдөөгүй татвар бол энэ орлого ашиг бий болсон улсад нь татвар төлөгдөх ёстой гэдэг BEPS-ийн зарчим л даа. Тухайн улсдаа төлөгдөх ёстой.

Хоёрдугаарт энэ мөнгө нь хууль ёсны эх үүсвэр үү үүний цаана мөнгө угаах гэмт хэрэг байна уу гэдгийг шалгах нарийн уялдаа холбоотой ийм юмнууд албаны хүмүүс ч ярьж байгаа. Тэр хоёр хөтөлбөрийн зорилго чиглэл, хурал цуглаан дээр ярьсан ярианууд гарч байгаа зөвлөмжүүд дотор байгаад байгаа юм. Тийм учраас энэ уялдааг одоо Сангийн яам энэ дээр олж харж энэ дээр чиглүүлмээр байна. Сангийн яамны хийж байгаа үйл ажиллагааг бол дэмжиж байгаа. Нэн ялангуяа энэ төсвийн нэгдмэл байдлыг хангах төсвийн сахилга батыг хангах, төсөвтэй холбоотой хууль тогтоомжийн хэрэгжилтийг биелүүлэх энэ тал дээр бол маш санаачилгатай бодит үр дүнтэй ажиллаж байгаа.

Болж бүтэхгүй асуудлууд бол байгаа. Алдаа дутагдал байгаа. Тэгээд энэ дотор бол удаа дараа ярьж байгаа. Энэ Европын холбооны хар жагсаалтад 2017 оны 12 дугаар сарын 5-ны өдөр орсон. Сая хэлсэн BEPS-ийн хөтөлбөрт OECD G20-ийн санаачилга. Тэгээд энд 15 багц арга хэмжээ үүний дотор нэн даруй хэрэгжих 4 багц арга хэмжээг тодорхойлоод ингээд улс орнуудад энийг хэрэгжүүлэхэд амлалт өгч энэ хөтөлбөрт нэгдэхийг урьсан юм. Ингээд хангалтгүй амлалт өгсөн хүлээж аваагүй 47 улсыг саарал жагсаалтад оруулаад огт хэрэгжихгүй татгалзсан 17 улсыг хар жагсаалтад оруулсны нэг нь Монгол Улс байсан юм. Тэгээд яагаад татгалзсан бэ гэх юм бол энэ Сангийн дэд сайдын гарын үсэгтэй боловч Сангийн яамны байр суурь гэсэн албан тоотоор Европын холбоонд энэ хөтөлбөрт манай улс одоогоор нэгдэх боломжгүй байна гэсэн албан тоотын улмаас хар жагсаалтад орсон юм. 2017 оны 2 дугаар сарын 5-нд. Ингээд энэ асуудлыг эрх бүхий албан тушаалтан Монгол Улсыг, Засгийн газрыг төлөөлөх эрх бүхий албан тушаалтны нэрийн өмнөөс байр сууриа шинэчилж Засгийн газраас бас энэ хурлаараа хэлэлцэж чиглэл өгч Хүрэлбаатар сайдын гарын үсэгтэйгээр амлалт өгч энэ арга хэмжээнүүдийг хэрэгжүүлэн энэ санаачилгад нэгдье гэдэг ирмэлзлэлээ илэрхийлснээр хар жагсаалтаас гарсан.

Энэ асуудлыг бол та бүхэн сайн мэдэж байгаа. Үүний улмаас хар жагсаалтад улс орныг оруулна гэдэг бол бас нэлээд хор хохиролтой зүйл. Энэ тухайн үеийн G20-ийн санаачилга энэ G7 ч гэсэн энэ дотор байгаа ФАТФ-ыг үүсгэн байгуулсан. Энэ Монгол Улсын нөхцөл байдлыг хурал цуглаануудаараа ярьсан протокол нь байгаа. Монгол Улсад чиглэгдсэн энэ хаалт хориг хязгаарлалтын эдийн засгийн санкцын арга хэмжээнүүд цаашдаа авах нь зүйтэй гэдэг дээр санал солилцсон. Ийм тэмдэглэлүүд нь энэ хөтөлбөр дээр нь байна лээ.

Тэгээд ийм ноцтой асуудлын улмаас яагаад Сангийн яамны зүгээс ийм нэгдэх боломжгүй байна гэдэг албан тоот Сангийн яамны байр суурь гэж явуулсан юм бэ. Тэгээд тэрний улмаас яг хэн хариуцлага хүлээлгэсэн бэ гэдэг дээр хариулт авъя.

Хүрэлбаатар сайдын микрофоныг өгье.

**Ч.Хүрэлбаатар:** Тэр үед Сангийн дэд сайд Булгантуяагаас уг нь бичиг явсан байдаг. Тэрийг та бүгд санаж байгаа байх би чинь одоо хэчнээн хориг дотор явчихсан бэ. Миний томилгоон дээр хориг тавигдсан байсан тэр үе. Тэр үед чинь би яаман дээр очиж болохгүй. Яамны ажиллагаан оролцож болохгүй ажлаасаа түдгэлзсэн байгаа гэсэн үг шүү дээ. Тийм үе байсан. Тэгээд дараа нь энэ яагаад энэ бичиг явсан бэ гэдэг талаар бид нар нэлээд сайн би бол ирээд тодруулж асуусан. Засгийн газар дээр ч гэсэн нэлээд яригдсан. Зүгээр миний ойлгож байгаагаар бол тэр гарах үр дүнг нь сайн ойлгоогүй тэр бичиг явуулсан юм болов уу гэж бодож байна. Яагаад тэгж ойлгосон бэ гэхээр тэр дотор нь ийм өгүүлбэр байгаа юм. Би зүгээр буруу санахгүй байгаасай л гэж бодож байна. Энэ бүх ажлыг хийхэд цаг хугацаа орохоор байна гэсэн нэг өгүүлбэр байсан юм. Тэгээд тэрэн дээр үндэслээд тэр цаг хугацаа орохоор байна гэдэг үгийг нь үндэслээд л цаад талаас үгүй гэж байгаа юм байна гэдэг ийм хариу авсан юм байна гэж ойлгож байна. Гэхдээ нэгэнт орлоо гэдгийг нь авангуутаа дахиж манай Гадаад хэргийн яам энэ дээр бүр хүн томилж Мандахбилэг нарын хүмүүсийг томилж бас тэр улс орнуудад ажиллаж байгаа элчин сайдууд бас нэлээд идэвх санаачилгатай ажиллаж байгаад 49 хоног дотор бол гарсан байдаг гэдгийг би энд онцолж хэлмээр байна. Туршлагагүйгээс л болсон гэсэн үг.

**Т.Аюурсайхан:** Тодруулга дахиад хэлчихье. Энэ юун дээр манайхаас хууль, эрх зүйн орчин татварын болон бусад хууль, эрх зүйн орчин нь илүү гараад байхааргүй улсууд энэ хөтөлбөрт нэгдэж оръё. Татварын хууль тогтоомжоо засъя. Олон улсын хамтын ажиллагаанд орж орчноо сайжруулъя хамтраад гэдэг албан тоотоо явуулаад ингээд саарал ч биш хар жагсаалтад ч ороогүй байхгүй юу. Манайх болохоор хууль тогтоомжийг өөрчлөхөд хугацаа шаардана. Тийм учраас одоогоор нэгдэх боломжгүй байна гэдэг энэ албан тоотоос болсон. Тэгээд энэ мэдээллийг дутуу судалснаас болж энэ маш өндөр хариуцлагатай улс орны эрх ашигтай холбоотой ийм асуудал энэ дээр Сангийн яам мэргэжлийн байгууллага зүгээр Сангийн яамны удирдлага биш зүгээр нэг энгийн эдийн засагч судлаач хүн энэ хөтөлбөрийнхөө зорилго энэ хөтөлбөрөөс нь явуулж байгаа арга хэмжээг харахад энэ улс орнууд хамгийн эхний ээлжид нэгдэж орох л хангалттай байсан. Нэгдэж орохгүй гэдэг ийм асуудал байгаа байхгүй юу. Тэгээд энэ дээр нэгэнт BEPS-ийн хөтөлбөрийг хэрэгжүүлээд нэгдээд явж байгаа юмыг чинь. Цаашдаа ФАТФ, BEPS-ийн хоёрын энэ сувгуудыг нь гаргаж ирэх ёстой. Гаргаж ирээд ажлын хэсэг байгуулдаг юм уу. Татвараас зайлсхийнэ гэдэг чинь өөрөө цаанаа ямар мөнгө татвараас зайлсхийх үү.

Нэгдүгээрт хууль ёсны боловч татвар төлөхийг хүсэхгүй байна.

Хоёрдугаарт хууль бус эх үүсвэртэй мөнгө угаах гэмт хэргийн эх үүсвэр хэзээ ч татвар төлдөггүй. Татвараас зайлсхийдэг. Тэр мөнгийг илрүүлэх мөнгө угаахын эсрэг нэг арга хэрэгсэл нь энэ татварын орчинд мэдээлэл солилцох ийм олон улсын боломж байгаа юм. Сангийн сайд Хүрэлбаатар сайд хэллээ. Энэ боломжоо ашиглаад цаашдаа үр дүн гаргаж ажиллах хэрэгтэй. Одоо бол бид нар татварын хуульдаа өөрчлөлт оруулчихсан. Одоо энэ мэдээлэл солилцооны татварын хуульдаа хэлэлцээрийг энэ сарын 26, 27-нд гарын үсэг зурах юм билээ. Тэндээ гарын үсэг зураад одоо үр дүн гаргаж ажиллах хэрэгтэй. Улс орнуудтай яагаад энэ хоёр хөтөлбөрийг холбоод байгаа юм бэ гэвэл Бат-Эрдэнэ гишүүн асуусан. Өөр хоёр ч гишүүн асуусан. Энэ хоёр яагаад холбоотой вэ гэх юм бол давхар татварын хэлэлцээрүүд байгаа. Энийгээ бол нэн даруй одоо өөрчлөлт оруулж мэдээлэл солилцооны зүйл заалтыг нэмэх хэрэгтэй. Швейцарын холбооны улстай Их Хурлын дарга бид айлчлахад ерөөсөө нэн даруй энэ давхар татварын 99 оны хэлэлцээр дээр 20 жил болж байна. Мэдээлэл солилцооны ганцхан заалт нэмье. Ингэснээр одоо мөнгө угаах гэмт хэргээс хамтарч тэмцэж энэ Швейцарын холбооны улсын банк санхүүгийн байгууллагад эргэлзээтэй эх үүсвэр байвал өөрөөр хэлбэл оффшор бүсэд нуусан улс төрчид бусад этгээдүүдийн хөрөнгийг илрүүлэхэд бид нар шууд энэ гэрээ хэлэлцээрийнхээ энэ заалтаа хамтарч ажиллая гэсэн байхгүй юу. Би тухайн үед та нарт бас энэ нэмэлт заалтыг нь ингээд оруулъя гэж саналаа уламжилж байсан.

Одоо давхар татварын хэлэлцээрүүд дээрээ өөрчлөлт оруулах хэрэгтэй. Нэн яаралтай мэдээлэл солилцооныхоо заалтыг нэмэх хэрэгтэй. Тэгээд татварын мэдээлэл солилцоогоороо дамжуулж нөгөө мөнгө угаах эргэлзээтэй эх үүсвэртээ хөрөнгийг илрүүлэхэд бас хамтарч ажиллах хэрэгтэй. Сангийн яам чинь өөрөө мөнгө угаах болон терроризмыг санхүүжүүлэхийн эсрэг үндэсний зөвлөлийн гишүүн байгаа хуулиараа. Тэр хуулийн хэрэгжилтийг хангуулах хэрэгтэй. Сангийн яам хэрвээ оролцдоггүй бол бид ч гэсэн шаардлагаа тавьж байгаа. Тэгээд энэ чиглэл дээр одоо хэдүүлээ нийлж байгаад бодит үр дүн гаргана. Тэгээд би асуултаа бас саналтайгаа давхцуулчихлаа.

Одоо санал хэлэх гишүүд байвал нэрээ авъя. Алга байна.

Санал хураалт явуулна. Татварын асуудлаар захиргааны туслалцаа харилцан үзүүлэх тухай олон талт конвенцод нэгдэн орохыг зөвшилцөхийг дэмжье гэсэн томьёоллоор санал хураалт явуулъя. Гишүүд саналаа өгнө үү.

Санал хураалтад 12 гишүүн оролцсоноос 75 хувийн саналаар уг асуудал дэмжигдлээ. Уг асуудлыг хэлэлцсэн тухай Байнгын хорооны хуралдааны тэмдэглэл болон санал, дүгнэлтийг Засгийн газарт хүргүүлнэ.

Аюулгүй байдал, гадаад бодлогын байнгын хорооны хуралдаанаар хэлэлцэх асуудал дууссан тул энэ өдрийн хуралдаан өндөрлөснийг мэдэгдье.

Баярлалаа.

**Дууны бичлэгээс буулгасан:**

ПРОТОКОЛЫН АЛБАНЫ

ШИНЖЭЭЧ П.МЯДАГМАА